作者:趙以夫
標題:賀新郎
內容:葵扇秋來賤。阿誰知、初回輕暑，又教題遍。不是琵琶知音少，無限如簧巧囀。倩說似、長門休怨。莫把蛾眉與人妒，但疏梅、淡月深深院。臨寶鑑，欲妝懶。少時聲價傾粱苑。到中年，也曾落魄，霧收雲卷。待入漢庭金馬去，灑筆長江滾滾。好留取、才名久遠。過眼榮華俱塵土，聽關睢、盈耳離騷婉。歌不足，為嗟嘆。